钦定古今图书集成/明伦汇编/交谊典/第030卷 > 《开元礼》 > 《京兆府河南牧初上》〈诸州刺史都督附〉
## 钦定古今图书集成/明伦汇编/交谊典/第030卷 > 《开元礼》 > 《京兆府河南牧初上》〈诸州刺史都督附〉

其日，州牧备仪仗至州，停于后堂。兵曹设仪仗于厅
事门庭如常仪。“本司设牧位于厅事楹门近北，南向；
设州官长史、司马位于堂下，东方，西向；设录事参军
以下位于司马之南，重行西向，阶以北为上；设县官
位庭中近西；诸乡长位于县官之东，每等异位，重行
北面，相对为首。”〈州助教官博士助教依乡长班〉长史以下集于州南
门之外，州官在东，县官在西，乡长史在州官东南，各
有次，俱公服。乡长常服，司公整次纸名入谘。赞礼者
引牧出立于厅事东阶东南，西面，左右侍从如常。赞
礼者立于牧南，少退，俱西向。赞礼者引州官入就位
次引县令以下入门而左，又引乡长入门而右，俱入
就位。立定，赞礼者引牧升自东阶，即位南向立。又引
县令及乡长五品以上自西阶升堂，进当牧前重行
北向，如在位庭之仪。立定，上下俱再拜，牧答拜，上下
在位者皆逡巡避位。赞礼者引县令以下及乡长俱
出，赞礼者引牧降入。赞礼者引长史以下次俱更衣。
本司量设牧座于堂上讫，赞礼者引县令及乡长俱
就西阶下。又长史以下入立于东阶下，俱北向。赞礼
者引牧出，升自堂，就榻后。长史以下并县令职事五
品以上应升者，合班俱升诣座后。立定，牧升座，诸应
坐者俱坐。州县佐史以下入庭中重行，北面西上。州
县学生定于其后，俱再拜讫，就东阶下品官之后立。
录事以印及职掌置于案，录事一人引入，升诣座前。
录事取印及职掌，以次进置于牧案讫，录事引案降
出。诸司以次谘判三条事讫，坐者俱与。赞礼者赞牧
兴，引还后堂。长史以下降出。设会如常仪。〈诸刺史以上准此其
乡长武官七品以上及德行有闻者皆升堂〉